Document ID: /roh_data/filtered/fineweb-2-filterrobots_roh.jsonl.gz/10169

Durant ina visita en l’ospital regiunal da la Surselva a Glion ha il schef dal departament da sanadad Christian Rathgeb constatà, che la purschida da l’ospital ha ina buna qualitad. Quella purschida possia dentant mo vegnir mantegnida, sch'i vegn collavurà entaifer la Surselva pli stretg cun auters acturs el sectur da sanadad. E cunzunt ils indigens stoppian duvrar la purschida da l’ospital e na betg ir ordaifer per laschar tractar malsognas.
Senza collavuraziun na vai betg
Per surmuntar ils problems da l’avegnir spera Christian Rathgeb, ch’ils differents acturs el sectur da sanadad sa cunvegnian p.ex. sin ina plattafurma d’informatica communabla ni da metter ensemen il management da persunal. L’ospital, las chasas d’attempads e da tgira, la Spitex ed auters puschiders da prestaziuns da sanadad en la Surselva han en quels secturs tenor Rathgeb in grond potenzial da spargnar. Senza talas collavuraziuns na vegni betg ad esser pussibel da finanziar en l’avegnir il sectur da sanadad.
RR actualitad 08:00